**ДО**

**КМЕТА**

**на ОБЩИНА ЧИРПАН**

**ПЛАН-ПРОГРАМА ЗА РАБОТА НА НЧ „ХРИСТО БОТЕВ-1874г.“**

**с.РУПКИТЕ общ.ЧИРПАН за 2022 год.**

 **Предложението е в изпълнение на чл.26, ал.1 от ЗНЧ.**

 **Имайки предвид, че основната дейност на читалищата е да запазват традициите на народа ни, да осъществяват културен живот, да опазват ценностите и постиженията на науката, културата и изкуството, от същите тези принципи се ръководи и дейността на читалището ни.**

 **Само че, имайки пред вид в каква обстановка и през следващата година трябва да работим , дейността ни трябва да бъде пригодена и съобразена с пандемичната обстановка, което води до отпадане или включване допълнително на мероприятия и дейности.**

 **Читалището е общинска собственост на два етажа и е в много добро състояние .**

**Последните години подменяме старата дограма със средствата от субсидията . За 2022г. предвиждаме да сменим още 4 прозореца и няколко по-малки ремонта вътре в сградата.**

**Същото обслужва около 308 жители, от които 68 са негови членове. Регистрирано е в регистъра на НЧ към МК. Обслужва се от една щатна бройка е и със субсидия за 2021г. – 30180 лв. Допълнителни доходи имаме само от членски внос.**

 **През 2022 год. читалището ще осъществява следните дейности – ако бъде нормално да се работи без ограничения.**

**- Библиотечна дейност – правилно разпределен бюджета, дава възможност да закупуваме нови книги , които се търсят от читателите. Приемаме и дарения, но ще проявяваме подбор на библиотечните единици – отлично запазени и търсещи се . За бележити дати и годишнини или за известните празници пак ще подреждаме тематични кътове и витрини. Участията в онлайн конкурси – национални и общински са приоритет за библиотечната дейност – много широк спектър на изяви и разнообразие в тематиката. Само за 2021г. имаме 33 участия с 63 участника – деца и възрастни.**

**Ще продължим да закупуваме липсващите в библиотеката задължителни ученически книги .**

 **Всяка година участваме в конкурса за набавяне на нови библиотечни единици, който се финансира от МК „Българските библиотеки – съвременни центрове за четене и информираност 2021“. Не спечелихме. Пак малко не ни достигна. Но за следващата година ще се стараем много, за да спечелим.**

 **В рамките на работното време, на населението ще се предоставя ползването на ксерокс, интернет услуги и периодична преса.**

**За среща с автори и представянето на книги с тематика близка до душевността на хората имаме практиката да се обединяваме с други читалища от съседните села и заедно да провеждаме изявите. За селата това е добър вариант, който ще следваме през 2022 г., защото и населението намалява , а е много по приятно, когато виждаш пълна зала в очакване. Имаме потвърдена среща за пролетта с поетесата Катя Радомирова и новата й стихосбирка „Капчици парфюм“.**

**- Любителско художествено творчество – от девет години към читалището ни съществува фолклорна група“ Броеница“, която се ръководи от платен корепетитор. Тази група в зависимост от темата на мероприятието, което се провежда, изпълнява народни песни, патриотични и руски песни.Практиката ни научи, че репертоара трябва да се подбира много внимателно, за да носи удовлетворение на самодейците и слушатели. Певческата група участва във всички местни празници, приема покани за участие в национално и регионално ниво. През изминалата година изявите бяха малко по обясними причини. За следващата се надяваме да се върне нормалното провеждане на фестивали и да участваме на живо.**

 **С децата на селото ни създадохме детска рецитаторска група „Надежда“. Те участват в празнични програми или онлайн конкурси и изяви. Пак с деца и тинейджери направихме клуб „Сръчни ръчички“. Техните способности насочваме и използваме за изработване на картичти, рисунки, апликации по дадени теми. Ръководител е библиотечния работник. Разчитаме на техните умения и през следващата година, за да се включваме в многобройните национални онлайн конкурси. От работата с децата сме изключително доволни и ще се стараем да привличаме повече участници през следващата година.**

 **- Културно-масова дейност – проявите ги свързваме с традиционните за бита на българина празници през цялата година. Според възможностите ни и интереса на хората едни от тях организираме и честваме масово с населението : Трети март,**

**Девети май- Ден на Победата, Патронен празник на читалището - 2.VІ. , Традиционен събор на селото в края на м.август, Ден на възрастните хора – 1.Х. , Ден на будителите-1.ХІ , Ден на християнското семейство- 21.ХІ. и Коледен празник в средата на м.декември. Други от празниците са в Дамския клуб: Бабин ден, Осми март с жените от селото, Великденски кулинарен празник. А през юли и август осигуряваме на децата в селото занимания и игри за свободното им време или така наречената „детска академия“ . Това е ежегодно и ще продължим да предаваме традициите на поколенията.**

 **Към читалището от 17 години съществува Дамски клуб „Българка“. Дамите от клуба участват активно във всички малки или по-мащабни мероприятия, което и за в бъдеще си пожелаваме. В селото ни има клуб на Русофилите от 4 години. Работим в тясна връзка с тях и някои от честванията /особено 9 /съобразяваме с техните интереси.**

 **През 2021г. на отчетно-изборно събрание на читалището се смени председателя и някои от членовете на ЧН и ПК. Направи се разумен избор и новото ръководство заработи успешно въпреки пандемията. Направиха се и някои допълнения и изменения в Устава на читалището. Такива не са правени от доста време. През следваща година ще имаме цялостната подкрепа на двете ръководства и при нужда ще ни бъде оказана точна и ефикасна помощ в работата ни.**

 **В план-програмите, които всяка година представяме в Общината не посочваме нужните средства за всяко мероприятие. Според годишната субсидия, която си заработваме, ще си правим сметка и на парите колко да харчим.**

 **Това са традиционните празници, с който ангажираме дейността си, но винаги има и нещо, което няма как да предвидим напред във времето, но и то е добре дошло за нас. Но ще работим според цялостната обстановка в страната и спазване на РЗИ изискванията. Пак ще търсим онлайн участия, защото така приобщаваме и децата към нашата дейност и популяризираме голяма част от дейността на читалището в широк спектър.**

**9.ХІ.2021г. Председател : Митра Манчева**